Når 3. g'erne på Odense Tekniske Gymnasium torsdag sætter sig ved de bærbare computere for at levere en terminsprøve i skriftlig dansk, planlægger mindst 50 af eleverne at boykotte prøven.

Det skyldes den såkaldte Digitale Prøvevagt. Det er Undervisningsministeriets nye våben i kampen mod eksamenssnyd og er et program, eleverne skal installere på deres computer for at få lov at gennemføre eksaminer.

Men programmet tager løbende skærmbilleder af elevernes computere og registrerer hjemmesider og programmer, ligesom det rummer en keylogger, der kan huske alle tryk på tastaturet.

- Vi vil ikke finde os i, at staten på den måde overvåger os, siger Oscar Schack Madsen, der går i 3. g på Odense Tekniske Gymnasium.

- Der kan ligge personfølsomme oplysninger på computeren, det kan også poppe op i mails og beskeder undervejs, og når vi skal indtaste NemID for at aflevere eksamensopgaven, kan både brugernavn og kode blive lagret. Det her er udtryk for mistillid fra politikerne, og det er altså kun en promille af eleverne, man har formodning om har snydt, fremhæver han.

Derfor møder han og en flok 3. g'ere torsdag op uden Den Digitale Prøvevagt installeret.

- Og så må vi jo se, om de sender os hjem. Jeg vil hellere dumpe den terminsprøve end blive overvåget på den måde. Jeg kan virkelig heller ikke forestille mig, at de ville finde sig i overvågningen på Christiansborg, hvis nogle mistænkte dem for at snyde, konstaterer Oscar Schack Madsen.